b"\n_START_ARTICLE_\nPrehist\xc3\xb2ria d\xe2\x80\x99Esc\xc3\xb2cia\n_START_PARAGRAPH_\nLa prehist\xc3\xb2ria d'Esc\xc3\xb2cia \xc3\xa9s el per\xc3\xadode que compr\xc3\xa8n des de la formaci\xc3\xb3 geol\xc3\xb2gica del territori escoc\xc3\xa8s fins a l'arribada de Roma i la creaci\xc3\xb3 de la prov\xc3\xadncia de Brit\xc3\xa0nia a partir del 43 aC. L'arqueologia i la geologia encara revelen els secrets de la prehist\xc3\xb2ria a Esc\xc3\xb2cia i donen informaci\xc3\xb3 d\xe2\x80\x99un passat complex i dram\xc3\xa0tic abans que l'arribada dels romans pos\xc3\xa9s aquest territori en el punt de mira de la hist\xc3\xb2ria. Tot un seguit de cultures humanes es van anar estenent de cap a cap d'Europa, per\xc3\xb2 concentrar-se en aquesta \xc3\xa0rea geogr\xc3\xa0fica en particular ajuda a descobrir els or\xc3\xadgens de les restes i dels monuments que encara s'hi poden trobar disseminats i a entendre el rerefons de la hist\xc3\xb2ria d'Esc\xc3\xb2cia. L'extensi\xc3\xb3 de camp obert verge per una activitat agr\xc3\xa0ria intensiva durant el temps, juntament amb la disponibilitat de la pedra en comptes de la fusta, ha donat a Esc\xc3\xb2cia un recull de llocs on es pot observar el passat m\xc3\xa9s remot d'aquest territori.\n_START_SECTION_\nFormaci\xc3\xb3 geol\xc3\xb2gica d'Esc\xc3\xb2cia\n_START_PARAGRAPH_\nGeol\xc3\xb2gicament, Esc\xc3\xb2cia \xc3\xa9s un territori estrany a Europa. Es tracta d'un petit reducte de l\xe2\x80\x99antic continent de Laur\xc3\xa8ntia \xe2\x80\x95que posteriorment va formar la massa d'Am\xc3\xa8rica del Nord. Durant el Cambri\xc3\xa0 (fa 541 \xe2\x80\x93 485,4 milions d'anys) la part de l'escor\xc3\xa7a que posteriorment es va convertir en Esc\xc3\xb2cia va formar part de la plataforma paleocontinental de Laur\xc3\xa8ntia, en aquell moment encara per sota de l'equador. Laur\xc3\xa8ntia es va separar del paleocontinent de B\xc3\xa0ltica \xe2\x80\x95que posteriorment es va convertir en Escandin\xc3\xa0via i la regi\xc3\xb3 b\xc3\xa0ltica\xe2\x80\x95 per la baixada del nivell de l'oce\xc3\xa0 de J\xc3\xa0pet. Els dos antics continents es van anar erosionant durant el Cambri\xc3\xa0 i l'Ordovici\xc3\xa0 (fa 485,4 \xe2\x80\x93 443,4 milions d'anys) i els moviments de la tect\xc3\xb2nica de plaques durant el Siluri\xc3\xa0 (fa 443,4 \xe2\x80\x93 419,2 milions d'anys) van fer emergir el territori escoc\xc3\xa8s del mar. La col\xc2\xb7lisi\xc3\xb3 final es va produir durant el per\xc3\xadode Devoni\xc3\xa0 (fa 419,2 \xe2\x80\x93 358,9 milions d'anys), temps en qu\xc3\xa8 el segment escoc\xc3\xa8s de la placa laur\xc3\xa8ntiana es va estavellar amb el microcontinent d'Aval\xc3\xb2nia \xe2\x80\x95que inclo\xc3\xafa el que avui \xc3\xa9s gran part d'Anglaterra i el Pa\xc3\xads de Gal\xc2\xb7les\xe2\x80\x95, un subcontinent m\xc3\xb2bil que en un primer moment formava part de B\xc3\xa0ltica. _NEWLINE_Aquest impacte va fer emergir una gran cadena de muntanyes (com a m\xc3\xadnim tan altes com la serralada alpina actual) i la formaci\xc3\xb3 de les Terres Altes occidentals, b\xc3\xa0sicament de terra gran\xc3\xadtica, i els monts Grampians, iniciant un temps d\xe2\x80\x99activitat volc\xc3\xa0nica al centre i est d'Esc\xc3\xb2cia. Aquest proc\xc3\xa9s rep el nom d'orog\xc3\xa8nia caledoniana. Durant els per\xc3\xadodes del Permi\xc3\xa0 (fa 298,9 \xe2\x80\x93 252,2 milions d'anys) i el Tri\xc3\xa0sic (fa 252,2 \xe2\x80\x93 201,3 milions d'anys), moment en qu\xc3\xa8 l'oce\xc3\xa0 de J\xc3\xa0pet es va tancar definitivament, Esc\xc3\xb2cia es va acabar situant prop del centre del supercontinent de Pangea. Amb l'adveniment del Terciari (fa 65 - 1,6 milions d'anys), es va reiniciar l'activitat erosiva i de constant frec als l\xc3\xadmits tect\xc3\xb2nics de Laur\xc3\xa8ntia i Eur\xc3\xa0sia, empenyent-les en direccions oposades (i separant Esc\xc3\xb2cia de Laur\xc3\xa8ntia). Aquesta recessi\xc3\xb3 va obrir per primer cop l'oce\xc3\xa0 Atl\xc3\xa0ntic i l'\xc3\xa0rea conseg\xc3\xbcent de subducci\xc3\xb3 al marge occidental de la placa va obrir un nou per\xc3\xadode d'activitat volc\xc3\xa0nica, ara, a la costa oest d'Esc\xc3\xb2cia, elevant noves muntanyes a les illes de Skye, Jura, Mull, R\xc3\xb9m i Arran. _NEWLINE_Aquesta activitat tect\xc3\xb2nica va crear la base de la topografia escocesa, \xc3\xa9s a dir, un territori format a partir de velles muntanyes al nord i al sud del pa\xc3\xads, erosionades parcialment per l'acci\xc3\xb3 de l'aigua i el gel durant 400 milions d'anys, i entremig una gran vall f\xc3\xa8rtil tancada per noves terres salvatges a la zona oest. Amb la seva situaci\xc3\xb3 a la zona temperada septentrional, el territori escoc\xc3\xa8s es va veure afectat per nombroses glaciacions durant els per\xc3\xadodes del Neogen (fa 23 - 2,5 milions d'anys) i el Quaternari (per\xc3\xadode que va des del final de l'\xc3\xa8poca del Plioc\xc3\xa8 (fa uns 1,8 milions d'anys) fins al present). D\xe2\x80\x99aquesta manera, les diverses capes de gel i l'activitat de les glaceres el van convertir en un de t\xc3\xadpicament postglacial, excavant les caracter\xc3\xadstiques valls fluvials amb forma de U i deixant les terres m\xc3\xa9s elevades cobertes de circs glacials i espectaculars pics muntanyosos piramidals. Als terrenys m\xc3\xa9s baixos el gel dipositat va dotar d\xe2\x80\x99una gran fertilitat aquelles terres i va erosionar a poc a poc el terreny m\xc3\xa9s tou que envoltava els antics volcans ja extingits (especialment els de l'\xc3\xa8poca carbon\xc3\xadfera, fa uns 358,9 \xe2\x80\x93 298,9 milions d'anys), creant nous crags, pujols rocosos a\xc3\xafllats t\xc3\xadpics d'Esc\xc3\xb2cia.\n_START_SECTION_\nEsc\xc3\xb2cia al per\xc3\xadode paleol\xc3\xadtic (c. 2,5 Ma aC - 9000 aC)\n_START_PARAGRAPH_\nDurant l'\xc3\xbaltima interglaciaci\xc3\xb3, fa al voltant d'uns 130.000 i 70.000 anys, hi va haver un per\xc3\xadode en qu\xc3\xa8 el clima a Europa va ser m\xc3\xa9s c\xc3\xa0lid del que ho \xc3\xa9s actualment i, despr\xc3\xa9s de l'aparici\xc3\xb3 dels neandertals, se'n va produir un altre amb un clima tamb\xc3\xa9 suau cap al 40.000 aC. Aix\xc3\xad, s\xe2\x80\x99han trobat restes neandertals al sud d'Anglaterra i \xc3\xa9s possible que els primers humans comencessin a dirigir-se a Esc\xc3\xb2cia des d\xe2\x80\x99aquests primers assentaments, tot i que no s'han descobert proves que puguin fonamentar aquesta teoria. Les glaceres van comen\xc3\xa7ar a retrocedir per tota la Gran Bretanya i \xc3\xa9s nom\xc3\xa9s despr\xc3\xa9s d'aquesta retirada fa uns 15.000 anys que Esc\xc3\xb2cia va tornar a ser un territori habitable.\n_START_SECTION_\nEsc\xc3\xb2cia al per\xc3\xadode mesol\xc3\xadtic (c. 9000 aC - 5500 aC)\n_START_PARAGRAPH_\nA mesura que el clima millorava, els ca\xc3\xa7adors-recol\xc2\xb7lectors del mesol\xc3\xadtic van estendre la seva influ\xc3\xa8ncia a Esc\xc3\xb2cia. Les primeres mostres d\xe2\x80\x99aquesta \xc3\xa8poca s\xc3\xb3n uns utensilis de s\xc3\xadlex descoberts a Howburn Farm, prop d'Elsrickle, l'any 2005._NEWLINE_D'altra banda, s'ha datat l\xe2\x80\x99assentament de Cramond, prop del que actualment \xc3\xa9s Edimburg, pels volts dels anys 9000-8500 aC. Alguns forats a terra i d'altres propis per a fonaments hi permeten entreveure un suposat campament de ca\xc3\xa7adors-recol\xc2\xb7lectors. A m\xc3\xa9s, els micr\xc3\xb2lits descoberts, pertanyents a eines de pedra fetes en aquest campament, suposen una dataci\xc3\xb3 cronol\xc3\xb2gica anterior a alguns descobriments similars realitzats a Anglaterra. Encara que no s'hagin trobat ossos humans, l'\xc3\xa0cid del terra i una multitud de c\xc3\xa0scares d'avellana carbonitzades indiquen una cocci\xc3\xb3 d'aliments semblant a la que s'ha descobert a altres jaciments del per\xc3\xadode mesol\xc3\xadtic, entre els quals es troben el jaciment de Star Carr (prop de York, a Anglaterra), lleugerament anterior al de Cramond, i la \xe2\x80\x9ccasa m\xc3\xa9s antiga de Gran Bretanya\xe2\x80\x9d, la Howick House, a Northumberland (a l'extrem nord-est d'Anglaterra), datada del 7600 aC. En aquestes restes, la pres\xc3\xa8ncia de forats a terra per a fonaments de fusta permeten pensar en una construcci\xc3\xb3 de gran resist\xc3\xa8ncia que podria haver estat una resid\xc3\xa8ncia permanent per a ca\xc3\xa7adors. Aix\xc3\xb2 suggereix que aquests ca\xc3\xa7adors-recol\xc2\xb7lectors tamb\xc3\xa9 es podrien haver establert a Esc\xc3\xb2cia. _NEWLINE_Altres jaciments a la costa est i a llacs i rius, i grans quantitats de refugis de pedra i de monticles de clo\xc3\xafsses al voltant de la costa oest i les illes, mostren la radiografia d'una poblaci\xc3\xb3 altament n\xc3\xb2mada, amb estacionaments estacionals i amb vaixells per a la pesca i el transport d\xe2\x80\x99eines de pedra des dels llocs en qu\xc3\xa8 s'extreien els materials. La descoberta d'eines de s\xc3\xadlex a Ben Lawers i a \xe2\x80\x9cGlen Dee\xe2\x80\x9d (un pas de muntanya a trav\xc3\xa9s dels Cairngorms) suggereix que aquesta poblaci\xc3\xb3 es podia moure f\xc3\xa0cilment per terra a trav\xc3\xa9s dels turons. _NEWLINE_En un refugi de pedra i en un monticle de clo\xc3\xafsses a Sand (a la pen\xc3\xadnsula d'Applecross, al comtat de Wester Ross, al nord-oest d'Esc\xc3\xb2cia), davant de l'illa de Skye, les excavacions realitzades mostren que al voltant del 7500 aC aquesta poblaci\xc3\xb3 disposava d'eines fetes amb os, pedra i banyes d\xe2\x80\x99animals, vivien del marisc, el peix i els c\xc3\xa9rvols, utilitzaven pedres de poca qualitat per a la cocci\xc3\xb3 d'aliments, feien grans de penjolls a partir de les clo\xc3\xafsses del marisc i creaven pigments de color ocre i porpra a partir d\xe2\x80\x99aquestes mateixes clo\xc3\xafsses.\n_START_SECTION_\nEsc\xc3\xb2cia al per\xc3\xadode neol\xc3\xadtic (c. 5500 aC - 4000 aC)\n_START_PARAGRAPH_\nL'agricultura del Neol\xc3\xadtic va comportar la construcci\xc3\xb3 d'assentaments permanents. A Balbridie, Aberdeenshire, es van investigar les marques al terra d'antigues collites i rases, i els forats per a fonaments van revelar un edifici mass\xc3\xads de fusta datat de voltants del 3600 aC. S'ha excavat un edifici gaireb\xc3\xa9 id\xc3\xa8ntic a Claish, prop de Stirling. A l'illot d\xe2\x80\x99Eilean D\xc3\xb2mhnuill, Loch Olabhat (Uist del Nord), diverses cer\xc3\xa0miques de classe unstan del 3200-2800 aC estableixen la pres\xc3\xa8ncia d'un dels primers crannog. _NEWLINE_Aquest tipus de restes se centren principalment a les illes \xc3\x92rcades, on es pot observar un paisatge neol\xc3\xadtic molt ric en jaciments conservats de forma extraordin\xc3\xa0ria gr\xc3\xa0cies a la utilitzaci\xc3\xb3 de la pedra local. Aix\xc3\xb2 \xc3\xa9s nom\xc3\xa9s una selecci\xc3\xb3 de les restes m\xc3\xa9s destacades, per\xc3\xb2 hi ha molts m\xc3\xa9s exemples de cap a cap del territori, normalment sota la protecci\xc3\xb3 de Historic Scotland._NEWLINE_A la casa de pedra extremadament ben conservada de Knap of Howar, a l'illa de Papa Westray (illes \xc3\x92rcades), ocupada des del 3500 aC fins al 3100 aC, els murs s'aixequen a uns quants metres i les peces de mobiliari de pedra es troben intactes. Les proves obtingudes als jaciments mostren que els habitants criaven bestiar, ovelles i porcs, cultivaven ordi i blat i pescaven tant marisc com peixos que nedaven prop de la costa. Finalment, peces de cer\xc3\xa0mica d'unstan relaciona aquests pobladors neol\xc3\xadtics amb els t\xc3\xbamuls funeraris propers als poblats i amb jaciments m\xc3\xa9s llunyans, com Balbrindi i Eilean D\xc3\xb2mhnuill._NEWLINE_Les cases de Skara Brae, a les illes \xc3\x92rcades, s\xc3\xb3n molt semblants, per\xc3\xb2 agrupades en un poblat connectat amb passadissos. Aquest assentament va ser ocupat des del 3000 aC fins al 2500 aC. La cer\xc3\xa0mica que s\xe2\x80\x99hi ha trobat \xc3\xa9s la corresponent a l'estil grooved ware, un estil cer\xc3\xa0mic que es pot trobar de cap a cap de la Gran Bretanya, com a territoris tan llunyans com Wessex._NEWLINE_A uns 10 km de Skara Brae es poden trobar altres peces de cer\xc3\xa0mica grooved ware a les Roques de Stenness (originalment un cercle), que se situen al centre d'un grup tancat de tres grans monuments. Maeshowe, l'exemple m\xc3\xa9s interessant de tomba de corredor, dins de l'estil arquitect\xc3\xb2nic dels t\xc3\xbamuls funeraris, datat per radiocarboni abans del 2700 aC, es troba a l'est. El cercle de l'Anell de Brodgar es troba al nord. Aquest cercle de roques va ser el primer a ser analitzat pel professor Alexander Thom i va establir que les pedres verticals podrien haver estat observatoris astron\xc3\xb2mics. S'ha trobat un altre poblat neol\xc3\xadtic prop de l'assentament de Barnhouse. La deducci\xc3\xb3 que se n'extreu \xc3\xa9s que aquestes poblacions agr\xc3\xa0ries van ser les constructores i usu\xc3\xa0ries d'aquests cercles de pedra._NEWLINE_De la mateixa manera que les pedres verticals de Callanish, a Lewis, i altres pedres per tot Esc\xc3\xb2cia, aquests monuments formen part de l'\xc3\xa0mplia cultura europea megal\xc3\xadtica que tamb\xc3\xa9 va construir el cromlec de Stonehenge, a Wiltshire, i els alineaments de menhirs de Carnac, a la Bretanya._NEWLINE_Les \xc3\xa0mplies connexions que tenien aquests pobles es poden observar en les ofrenes importades de C\xc3\xbambria i el Pa\xc3\xads de Gal\xc2\xb7les situades al tur\xc3\xb3 sagrat de Cairnpapple Hill, a West Lothian, d\xe2\x80\x99inicis del 3500 aC.\n_START_SECTION_\nL'Edat del bronze a Esc\xc3\xb2cia (c. 1800 aC - 700 aC)\n_START_PARAGRAPH_\nEls cairn (en ga\xc3\xa8lic, \xe2\x80\x98t\xc3\xbamul de roques\xe2\x80\x99) o t\xc3\xbamuls i els monuments megal\xc3\xadtics es van continuar entrada l'Edat del bronze, una etapa que va introduir l'\xc3\xbas dels metalls com a un material addicional m\xc3\xa9s que no pas com a un substitu\xc3\xaft del s\xc3\xadlex. Tanmateix, es va produir un declivi tant en la construcci\xc3\xb3 de noves grans estructures com en les \xc3\xa0rees de cultiu des del 2500 aC._NEWLINE_El cairn de Clava i els menhirs que hi ha prop d'Inverness mostren alineaments complexos geom\xc3\xa8trics i astron\xc3\xb2mics amb petites tombes \xe2\x80\x95potser individuals\xe2\x80\x95 en comptes de tombes comunes pr\xc3\xb2pies del Neol\xc3\xadtic. D'altra banda, s'han descobert m\xc3\xb2mies datades des del 1600 aC al 1300 aC a Cladh Hallan, a Uist del Sud._NEWLINE_A m\xc3\xa9s, durant aquest per\xc3\xadode es van construir els primers castres, tals com Eildon hill, prop de Melrose, al comtat de Scottish Borders, que es remunta al 1000 aC i que va reunir centenars de cases en un tur\xc3\xb3 fortificat. Les excavacions al Castell d'Edimburg van mostrar restes de l'Edat del bronze datades des del 850 aC.\n_START_SECTION_\nL'Edat del ferro a Esc\xc3\xb2cia (c. 1200 aC - 400 aC)\n_START_PARAGRAPH_\nDes dels volts del 700 aC fins a l'\xc3\xa8poca romana per tot Esc\xc3\xb2cia hi havia esquitxats diversos forts i castres, cosa que d\xc3\xb3na suport a la imatge de tribus bel\xc2\xb7ligerants i petits regnes feta palesa pels romans._NEWLINE_La llengua i cultura britones (o prit\xc3\xa8niques), de la branca c\xc3\xa8ltica, es va estendre al sud d'Esc\xc3\xb2cia en un moment posterior al segle viii aC, probablement a trav\xc3\xa9s de contacte cultural i no pas per invasi\xc3\xb3, de manera que es va desenvolupar tot un sistema de petits regnes celtes que constitu\xc3\xafen el territori escoc\xc3\xa8s._NEWLINE_Es van estendre els grans assentaments fortificats, com la fortalesa dels votadini de Traprain Law, a East Lothian, que tenia la mida d'un poble. Es van construir un gran nombre de duns (terme ga\xc3\xa8lic per a designar els forts), castres i ringforts (assentaments circulars fortificats) a qualsevol penya-segat o tur\xc3\xb3 idonis per a aquestes construccions. Tamb\xc3\xa9 \xc3\xa9s el per\xc3\xadode d'aixecament dels brochs, el m\xc3\xa9s impressionant dels quals \xc3\xa9s el broch complet de Mousa, a les illes Shetland. Tot i que es van construir molts corredors subterranis, el seu objectiu encara es desconeix. Finalment, els assentaments a les illes, units amb una cal\xc3\xa7ada a terra ferma, els crannogs, van esdevenir populars i es creu que la seva funci\xc3\xb3 era b\xc3\xa0sicament defensiva."